PATVIRTINTA

Šiaulių miesto savivaldybės administracijos

direktoriaus 2020 m. sausio 2 d.

įsakymu Nr. A-2

**KARJEROS PASLAUGŲ TEIKIMO MOKINIAMS ŠIAULIŲ MIESTE**

**TVARKOS APRAŠAS**

**I SKYRIUS**

**BENDROSIOS NUOSTATOS**

1. Karjeros paslaugų teikimo mokiniams Šiaulių mieste tvarkos aprašas (toliau – Aprašas) reglamentuoja švietimo pagalbos – Profesinio orientavimo paslaugų (ugdymo karjerai, profesinio informavimo ir profesinio konsultavimo) teikimo mokiniams Šiaulių mieste tvarką.

2. Karjeros paslaugų teikimo mokiniams Šiaulių mieste tikslas – užtikrinti veiksmingą karjeros kompetencijų ugdymą ir, gerbiant mokinio polinkius ir gebėjimus, sudaryti mokiniams galimybes realizuoti save.

3. Apraše vartojamos sąvokos:

3.1. ugdymas karjerai – kryptinga ugdymo(si) veikla, skirta karjeros kompetencijoms įgyti;

3.2. profesinis orientavimas – tai pagalba mokiniui sąmoningai renkantis tinkamas švietimo ir užimtumo galimybes, drauge sudarant sąlygas įgyti karjeros kompetencijų, aktyviai kurti savo karjerą;

3.3. profesinis konsultavimas – konsultanto ir konsultuojamojo sąveika, kurios tikslas – padėti konsultuojamajam pažinti save, spręsti karjeros problemas ir klausimus, susijusius su karjeros planavimu ir darbo paieška;

3.4. profesinis informavimas – tai informacijos apie karjeros galimybes rinkimo, analizės, sisteminimo ir teikimo procesas;

3.5. profesinis veiklinimas – veiklos, kurios padeda mokiniams aktyviai pažinti įvairias užimtumo sritis, profesijų ypatumus ir karjeros galimybes, kaupti darbo patirtį, ugdytis profesinę motyvaciją ir planuoti būsimą profesinę karjerą. Profesinio veiklinimo formos yra tokios: mokinių patirtiniai vizitai į įmones (įstaigas, organizacijas) ir intensyvus profesinis veiklinimas;

3.6. patirtinis (patyriminis) vizitas – mokinio bendradarbiavimas su tam tikros srities specialistu pasirinktoje įmonėje/įstaigoje/organizacijoje ir dalyvavimas/asistavimas padedant atlikti leistinas pagal amžių ir darbų specifiką profesines veiklas;

3.7. intensyvus profesinis veiklinimas – tai veikla/praktika, kurioje mokiniai tam tikrose įmonėse/įstaigose/organizacijose atlieka profesines veiklas apie kurias sužino patirtinio vizito metu arba neformaliuoju/savaiminiu būdu (dviejų dienų arba ilgesnės mokinio profesinės veiklos, 10–12 klasių mokiniams);

3.8. pažintinis vizitas – mokinių supažindinimas ir susipažinimas su kasdieniu įmonės/įstaigos/organizacijos darbu, pagrindinėmis veiklomis bei vidaus tvarka.

4. Ugdymui karjerai (prioritetinei paslaugai) skirtos pagrindinės veiklos:

4.1 mokinių laisvai pasirenkamas ugdymo karjerai dalykas ar moduliai;

4.2. integruotas karjeros kompetencijų ugdymas per mokomuosius dalykus;

4.3. savarankiškas mokinio darbas (palaikomas periodiškų konsultacijų), ypač kuriant savo asmeninę viziją ir rengiant karjeros planą.

5. Papildomų, lygiagrečiai teikiamų karjeros paslaugų, veiklos:

5.1. profesinis konsultavimas;

5.2. profesinis informavimas:

5.2.1.supažindinimas su mokymosi ir darbo galimybėmis pasitelkiant informacines sistemas bei pažintinius vizitus, renginius, ekskursijas, susitikimus su švietimo įstaigų atstovais, darbdaviais.

5.2.2. profesinis veiklinimas ir jo formos:

5.2.2.1. patirtiniai (patyriminiai) vizitai;

5.2.2.2. intensyvus profesinis veiklinimas.

5.3. ugdymas karjerai neformaliajame švietime (įvairi mokinių veikla mokykloje ir už jos ribų).

**II SKYRIUS**

**MOKINIAMS TEIKIAMOS KARJEROS PASLAUGOS**

6. Bendrojo ugdymo mokykla (toliau – mokykla) organizuoja ir užtikrina mokinių ugdymą karjerai, profesinį informavimą ir profesinį konsultavimą.

7. **Pradinio ugdymo programoje** kiekvienam mokiniui sudaromos sąlygos gauti ugdymo karjerai ir profesinio informavimo paslaugas:

7.1.Ugdymas karjerai:

7.1.1. Ugdymo karjerai programa integruojama į formalųjį ir neformalųjį švietimą;

7.1.2. per mokslo metus rekomenduojama pravesti ne mažiau kaip 10 proc. pamokų nuo visų vestų pamokų skaičiaus integruotų su Ugdymo karjerai programa, fiksuojamų mokomųjų dalykų ilgalaikiuose planuose;

7.1.3. per mokslo metus suorganizuota ne mažiau kaip 1 veikla su karjeros specialistu.

7.2. Profesinis informavimas:

7.2.1. per mokslo metus suorganizuotas ne mažiau kaip 1 pažintinis vizitas į įmones ar įstaigas;

7.2.2. per mokslo metus suorganizuoti ne mažiau kaip 2 karjeros renginiai (tėvų profesijos pristatymai, karjeros dienos, susitikimai su įvairių profesijų atstovais ir kt.).

8. **Pagrindinio ugdymo pirmosios dalies** (5–8 klasių) **programos** kiekvienam mokiniui sudaromos sąlygos gauti ugdymo karjerai, profesinio informavimo ir profesinio konsultavimo paslaugas:

8.1.Ugdymas karjerai:

8.1.1. Ugdymo karjerai programa integruojama į formalųjį ir neformalųjį švietimą;

8.1.2. per mokslo metus rekomenduojama pravesti ne mažiau kaip 10 proc. pamokų nuo visų vestų pamokų skaičiaus integruotų su Ugdymo karjerai programa, fiksuojamų įvairių mokomųjų dalykų ilgalaikiuose planuose;

8.1.3. rekomenduojama siūlyti laisvai pasirenkamą ugdymo karjerai dalyką ar modulį.

8.2. Profesinis informavimas:

8.2.1. per mokslo metus suorganizuotas ne mažiau kaip 1 pažintinis vizitas į įmones ar įstaigas;

8.2.2. sudaromos galimybės, atsižvelgiant į mokinio poreikius, susipažinti su profesijomis patirtinių (patyriminių) vizitų metu;

8.2.3. per mokslo metus suorganizuoti ne mažiau kaip 2 karjeros renginiai (tėvų profesijos pristatymai, karjeros dienos, susitikimai su įvairių profesijų atstovais ir kt.);

8.2.4. besimokant pagrindinio ugdymo pirmosios dalies programoje suorganizuoti ne mažiau kaip 3 vizitai į profesinę ir /ar aukštąją mokyklą.

8.3. Profesinis konsultavimas:

8.3.1. sudaromos galimybės kiekvienam mokiniui gauti individualias konsultacijas savęs pažinimui, profesijos išsiaiškinimui, tikslų išsikėlimui ir t.t.;

8.3.2. atsižvelgiant į mokinių poreikius bei mokinių pasirengimo lygį, organizuojamos grupinės konsultacijos;

8.3.3. kiekvienas mokinys rengia karjeros planą ir nuo 7 klasės ne mažiau kaip kartą per pusmetį jį aptaria su karjeros specialistu arba kitu tam pasirengusiu, mokinio pasirinktu mokytoju, klasės vadovu arba švietimo pagalbos specialistu.

9*.***Pagrindinio ugdymo antrosios dalies** (I–II klasių) **programos ir vidurinio ugdymo programos** (toliau – programa) kiekvienam mokiniui sudaromos sąlygos gauti ugdymo karjerai, profesinio informavimo ir profesinio konsultavimo paslaugas:

9.1. Ugdymas karjerai:

9.1.1. Ugdymo karjerai programa integruojama į formalųjį ir neformalųjį švietimą;

9.1.2. per mokslo metus rekomenduojama pravesti ne mažiau kaip 10 proc. pamokų nuo visų vestų pamokų skaičiaus integruotų su Ugdymo karjerai programa, fiksuojamų įvairių mokomųjų dalykų ilgalaikiuose planuose;

9.1.3. rekomenduojama siūlyti laisvai pasirenkamą ugdymo karjerai dalyką ar modulį;

9.1.4. karjeros kompetencijų ugdymas integruojamas į mokomuosius dalykus.

9.2. Profesinis informavimas:

9.2.1. per mokslo metus suorganizuotas ne mažiau kaip 1 pažintinis vizitas į įmones ar įstaigas;

9.2.2. sudaromos galimybės, atsižvelgiant į mokinio poreikius, susipažinti su profesija patirtinių (patyriminių) vizitų metu;

9.2.3. mokykla, atsižvelgdama į mokinių poreikius, sudaro galimybes ne mažiau kaip 10 proc. programos mokinių dalyvauti intensyviame profesiniame veiklinime;

9.2.4. programoje suorganizuoti ne mažiau kaip 5 vizitai į profesinę ir /ar aukštąją mokyklą;

9.2.5. per mokslo metus suorganizuoti ne mažiau kaip 3 karjeros renginiai (paskaitos, seminarai, mokymai ir kt).

9.3. Profesinis konsultavimas:

9.3.1. sudaromos galimybės kiekvienam mokiniui gauti individualias konsultacijas savęs pažinimui, profesijos išsiaiškinimui, tikslų išsikėlimui;

9.3.2. atsižvelgiant į mokinių poreikius bei mokinių pasirengimo lygį organizuojamos grupinės konsultacijos;

9.3.3. pagal poreikį organizuojamos individualios konsultacijos tėvams/globėjams;

9.3.4. kiekvienas mokinys rengia karjeros planą ir ne mažiau kaip kartą per pusmetį jį aptaria su karjeros specialistu arba kitu tam pasirengusiu, mokinio pasirinktu mokytoju, klasės vadovu arba švietimo pagalbos specialistu.

**III SKYRIUS**

**KARJEROS PASLAUGŲ TEIKIMO KOKYBĖS UŽTIKRINIMAS**

10. Mokykla, savo nustatyta tvarka, vykdo karjeros paslaugų teikimo mokykloje stebėseną.

11. Mokykla vykdo karjeros paslaugų teikimo apskaitą Šiaulių miesto savivaldybės administracijos (toliau – Savivaldybės administracija) nustatytomis priemonėmis.

**IV SKYRIUS**

**BAIGIAMOSIOS NUOSTATOS**

12. Aprašo įgyvendinimo priežiūrą vykdo Žmonių gerovės ir ugdymo departamento Švietimo skyrius.

13. Aprašas keičiamas Savivaldybės administracijos direktoriaus įsakymu.

\_\_\_\_\_\_\_\_\_\_\_\_\_\_\_